Пиян шофьор се блъснал в хеликоптер
Пастир е задържан в полицейския арест в Чепеларе, след като в пияно състояние се е блъснал с кола в паркиран хеликоптер в с.Павелско, съобщиха от ОД на МВР- Смолян. При сблъсъка са нанесени щети на хеликоптера, повредена е системата за пръскане и обработка на гори срещу вредители. Необичайната катастрофа станала между "Пежо" и "Enstrom 480 B". Шофираната от пияния 61-годишен Л.К. кола при потегляне се блъснала във вертолета, паркиран на площадка в селото. След инцидента шофьорът и пътникът в колата избягали и се укрили. Двамата пияни участници в катастрофата са разкрити по записите от охранителните камери в района. Хеликоптерът е на частна фирма, с която е сключен договор за пръскане на гори в Родопите срещу борова процесионка. Задържаният мъж е пастир в обор, намиращ се в съседство на площадката.
Източник БТА http://www.bta.bg/bg/c/BO/id/2072776